ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ 
Βρυξέλλες, 01.10.1997 
COM(97) 495 τελικό 
ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ 
Προς ένα φορολογικό συντονισμό στην 
Ευρωπαϊκή Ένωση 
Πακέτο μέτρων για την αντιμετώπιση του επιζήμιου 
φορολογικού ανταγωνισμού 

ΕΙΣΑΓΩΓΗ 
1. Μετά την άτυπη σύνοδο του Συμβουλίου ECOFIN στο Mondorf-les-Bains στις 
13 Σεπτεμβρίου 1997, η προεδρία του Συμβουλίου ανακοίνωσε την πρόθεση της να 
πραγματοποιήσει μια συζήτηση προσανατολισμού για τη φορολογία στην επίσημη 
σύνοδο της 13ης Οκτωβρίου. Μετά από αίτημα της προεδρίας, η Επιτροπή υποβάλλει 
το παρόν έγγραφο για να χρησιμεύσει ως βάση συζήτησης. Στηρίζεται στα πορίσματα 
της άτυπης συνόδου του Mondorf-les-Bains και στις εργασίες της ομάδας φορολογικής 
πολιτικής και προτείνει ένα πακέτο φορολογικών μέτρων για τον περιορισμό του 
επιζήμιου φορολογικού ανταγωνισμού, καθώς και ένα κώδικα δεοντολογίας. Στην 
παρούσα ανακοίνωση επισυνάπτεται ένα σχέδιο του κώδικα αυτού, όπως προέκυψε από 
τις συζητήσεις στο πλαίσιο της ομάδας φορολογικής πολιτικής. 
2. Με βάση τη σφαιρική προσέγγιση της φορολογικής πολιτικής που διαμορφώθηκε 
τον Απρίλιο 1996 κατά την άτυπη σύνοδο ECOFIN στη Βερόνα, το πακέτο αυτό των 
μέτρων επιδιώκει να αναπτύξει μια συντονισμένη αντιμετώπιση του επιζήμιου 
φορολογικού ανταγωνισμού. Υπάρχει ανάγκη να καταβληθούν προσπάθειες σε 
ευρωπαϊκό επίπεδο για να μειωθούν οι στρεβλώσεις στην ενιαία αγορά, να 
αποφευχθούν οι σημαντικές απώλειες φορολογικών εσόδων και να αντιστραφεί η τάση 
αύξησης της φορολογικής επιβάρυνσης της εργασίας, σε σύγκριση με τη φορολογία 
βάσεων που παρουσιάζουν υψηλότερη κινητικότητα. Η πρόοδος προς την κατεύθυνση 
αυτή θα συμβάλει στην αντιστροφή της πορείας αυτής και θα δώσει τη δυνατότητα 
ανάπτυξης των φορολογικών διαρθρώσεων στο εσωτερικό της Κοινότητας κατά τρόπο 
που να ευνοούν την απασχόληση. Το ειδικό Ευρωπαϊκό Συμβούλιο για την 
Απασχόληση, στις 20-21 Νοεμβρίου, θα δώσει ιδιαίτερη προσοχή στις επιπτώσεις των 
φορολογικών συστημάτων επί της απασχόλησης. Οι κατευθυντήριες γραμμές της 
Επιτροπής για την απασχόληση, που θα συζητηθούν στη σύνοδο του Νοεμβρίου, θα 
συμπεριλάβουν επίσης συστάσεις ώστε να δοθεί στα φορολογικά συστήματα 
προσανατολισμός για την αύξηση της απασχόλησης. 
ΜΕΓΑΛΥΤΕΡΗ ΑΝΑΓΚΗ ΣΥΝΤΟΝΙΣΜΟΥ 
3. Ο φορολογικός ανταγωνισμός είναι καταρχήν επιθυμητός, εφόσον από τα 
αποτελέσματα του επωφελούνται οι πολίτες και ασκείται μια πίεση για την περικοπή 
των δημόσιων δαπανών. Ωστόσο, ο ανεξέλεγκτος ανταγωνισμός για τους συντελεστές 
οι οποίοι παρουσιάζουν κινητικότητα μπορεί να επηρεάσει αφενός τα φορολογικά 
συστήματα εις βάρος της απασχόλησης και αφετέρου να καταστήσει δυσχερέστερη την 
ομαλή και σωστά διαρθρωμένη μείωση της συνολικής φορολογικής επιβάρυνσης. 
Περιορίζει επίσης τις δυνατότητες επιλογής για την εκπλήρωση άλλων κοινοτικών 
στόχων, όπως είναι η προστασία του περιβάλλοντος. Επιπλέον, ο φορολογικός 
ανταγωνισμός μπορεί να βλάψει τις προσπάθειες περικοπής των δημοσιονομικών 
ελλειμμάτων, που είναι βασικός στόχος αλλά και αναγκαία για τη συμμόρφωση με τα 
κριτήρια του Μάαστριχτ όσο και με το Σύμφωνο Σταθερότητας και Ανάπτυξης. Η 
ενοποίηση της αγοράς, χωρίς οποιονδήποτε συνοδευτικό φορολογικό συντονισμό, 
επιβάλλει επιπλέον περιορισμούς στην ελευθερία των κρατών μελών να επιλέξουν την 
κατάλληλη φορολογική διάρθρωση, συμπεριλαμβανομένης της διεύρυνσης της 
φορολογικής βάσης και της μείωσης των συντελεστών. 
4. Όπως τονίστηκε στο Mondorf-les-Bains, οι τάσεις κατά τα τελευταία 15 χρόνια 
δείχνουν μια συνεχή αύξηση της φορολογικής επιβάρυνσης της εργασίας. Ο τεκμαρτός 
φορολογικός συντελεστής της μισθωτής εργασίας (δηλ. τα φορολογικά έσοδα 
διαιρούμενα με την κατάλληλη φορολογική βάση) αυξήθηκε περισσότερο από 
7 εκατοστιαίες μονάδες, ενώ η φορολογία για άλλους συντελεστές της παραγωγής 
(κεφάλαιο, αυτοαπασχόληση, ενέργεια, φυσικοί πόροι) μειώθηκε περισσότερο από 
10 εκατοστιαίες μονάδες (διάγραμμα 1). Στο εσωτερικό του συντελεστή της εργασίας, η 
επιβάρυνση της φορολογίας μετατίθεται στους λιγότερο ειδικευμένους και με μικρότερη 
κινητικότητα εργαζόμενους, ενώ οι εργαζόμενοι με υψηλή ειδίκευση παρουσιάζουν όλο 
και μεγαλύτερη κινητικότητα και δείχνουν υψηλότερη ανταπόκριση στις διαφορές 
φορολογίας. Ομοίως, οι μικρές επιχειρήσεις και η βιοτεχνία - που είναι τόσο 
σημαντικές για τη δημιουργία θέσεων απασχόλησης - βρίσκονται σε μειονεκτική θέση σε 
σχέση με τις μεγάλες επιχειρήσεις, οι οποίες μπορούν να αξιοποιούν πιο εύκολα τις 
ευκαιρίες που παρέχουν οι διαφορές φορολογικής μεταχείρισης και ο φορολογικός 
ανταγωνισμός. 
Τεκμαρτοί φορολογικοί συντελεστές στην ΕΕ1981-1995 
%40 + -απασχ.εργ.δυνα 
—O-faxoi παράγοντες 
30 \ 
1981 1983 1985 1987 1989 
έτος 1991 1993 1995 
Πηγή: Eurostat 
Διάνοαμμα 1 
5. Ο φορολογικός ανταγωνισμός μπορεί να αποτελεί σημαντικό παράγοντα στη 
μετατόπιση αυτή του φορολογικού βάρους σε βάσεις εργασίας με μικρότερη 
κινητικότητα. Ο υψηλός βαθμός κινητικότητας ορισμένων βάσεων ανάγκασε ίσως τα 
κράτη μέλη να μειώσουν τη φορολογία τέτοιων βάσεων κάτω από τα επιθυμητά επίπεδα 
και χρειάστηκαν αντίστοιχες αυξήσεις βάσεων με χαμηλότερη κινητικότητα. Η τάση 
αυτή στις φορολογικές διαρθρώσεις πρέπει να αντιστραφεί. Όλο και περισσότερες 
ενδείξεις οδηγούν στο συμπέρασμα ότι η υψηλή φορολογία της εργασίας έχει σημαντική 
αρνητική επίπτωση στο επίπεδο της απασχόλησης και της ανάπτυξης στην Ευρώπη. 
Εκτιμάται ότι αρκετές εκατοστιαίες μονάδες του σημερινού επιπέδου ανεργίας 
οφείλονται στην αύξηση της φορολογίας της εργασίας. 
6. Ενώ η απελευθέρωση των κεφαλαίων είναι επωφελής, η κατάργηση των 
εμποδίων στις κινήσεις κεφαλαίων, σε συνδυασμό με τις φορολογικές απαλλαγές, 
διευκολύνει την αποφυγή δήλωσης των εισοδημάτων. Η απάτη σε διασυνοριακή 
κλίμακα επηρεάζει όλους τους φόρους, συμπεριλαμβανομένων των φόρων 
κατανάλωσης, μολονότι ο βαθμός εναρμόνισης των τελευταίων είναι πολύ υψηλότερος 
σε σχέση με εκείνο των άμεσων φόρων. 
7. Η συμβολή των φορολογικών πολιτικών στους κοινοτικούς στόχους πρέπει όλο 
και περισσότερο να εξετάζεται από την σκοπιά της ενιαίας αγοράς, η οποία μαζί με την 
ΟΝΕ παίζουν ουσιαστικό ρόλο για την ανάπτυξη και την ευημερία· ωστόσο, αυξάνουν 
επίσης τη σημασία της φορολογίας ως ανταγωνιστικού παράγοντα. Καθώς τα 
κανονιστικά εμπόδια στην ενιαία αγορά εξαλείφονται, η φορολογία θεωρείται πλέον 
όλο και περισσότερο ως βασικός παράγοντας που επηρεάζει τις οικονομικές 
αποφάσεις. Με την εισαγωγή του ενιαίου νομίσματος παύουν να υπάρχουν οι 
συναλλαγματικοί κίνδυνοι και μειώνεται το κόστος των συναλλαγών, με αποτέλεσμα οι 
διαφορές μεταξύ των εθνικών φορολογικών συστημάτων να καθίστανται περισσότερο 
αισθητές και να έχουν μεγαλύτερο βάρος στις αποφάσεις σχετικά με την κατανομή του 
κεφαλαίου, και συνεπώς την αποτελεσματικότητα των εν λόγω αποφάσεων. 
8. Η σωστή λειτουργία της ενιαίας αγοράς εξακολουθεί να αποτελεί προτεραιότητα 
της κοινοτικής δράσης στον τομέα της φορολογίας. Είναι αναγκαίο, ωστόσο, να 
εξεταστεί με ποιο τρόπο οι φορολογικές πολιτικές μπορούν να συμβάλλουν στη 
δημιουργία θέσεων απασχόλησης στην Ευρώπη, σε μια εποχή στην οποία η 
καταπολέμηση της ανεργίας αποτελεί απόλυτη προτεραιότητα για την Ευρωπαϊκή 
Ένωση. 
9. Στο πλαίσιο των ευρωπαϊκών υποδειγμάτων κοινωνικής οικονομίας αγοράς, οι 
απόψεις μπορεί να διαφέρουν ως προς την έμφαση που πρέπει να δοθεί αντίστοιχα στις 
συνιστώσες «κοινωνική διάσταση» και «οικονομία αγοράς» των υποδειγμάτων αυτών. 
Είναι σαφές ότι ελλείψει κάποιου φορολογικού συντονισμού, οι κίνδυνοι θα αυξηθούν 
τόσο για την κοινωνική διάσταση, λόγω της αναδιανεμητικής επίπτωσης της σημερινής 
τάσης για αύξηση της φορολογίας της εργασίας, ιδίως της λιγότερο ειδικευμένης, όσο 
και για την αποτελεσματικότητα των μηχανισμών της αγοράς, λόγω των φορολογικών 
στρεβλώσεων που προκαλούνται στην ενιαία αγορά. 
10. Είναι επίσης σαφές ότι οι φορολογικές πολιτικές πρέπει να λαμβάνουν υπόψη τη 
συνολική ανταγωνιστικότητα της Ευρωπαϊκής Ένωσης και των διεθνών υποχρεώσεων 
βάσει των κανόνων του Παγκόσμιου Οργανισμού Εμπορίου. Η παγκοσμιοποίηση και οι 
ταχέως αυξανόμενες εμπορικές και κεφαλαιακές ροές εντείνουν τους κινδύνους 
επιζήμιου φορολογικού ανταγωνισμού. Συγχρόνως, οι τεχνολογικές καινοτομίες και η 
ανάπτυξη του ηλεκτρονικού εμπορίου ενισχύουν την κινητικότητα ορισμένων μορφών 
οικονομικής δραστηριότητας, ιδιαίτερα στον τομέα των υπηρεσιών, και στις κινήσεις 
κεφαλαίων και μπορούν να αυξήσουν την επίπτωση των διαφορών φορολογικής 
μεταχείρισης στις αποφάσεις των επιχειρήσεων. 
11. Στο μεταβαλλόμενο αυτό περιβάλλον, ο επιζήμιος ανταγωνισμός δεν μπορεί 
παρά να αποτελέσει μια όλο και σημαντικότερη πηγή συγκρούσεων μεταξύ των κρατών 
μελών, που μπορεί να αποφευχθεί μόνο με την επίτευξη μεγαλύτερου συντονισμού στο 
εσωτερικό της Ευρωπαϊκής Ένωσης. Καταρχήν, ο συντονισμός στον τομέα αυτό θα 
έπρεπε να οργανωθεί σε παγκόσμιο επίπεδο και, πράγματι, ο ΟΟΣΑ και η Ομάδα των 
Επτά (G7) εξετάζουν ήδη το θέμα. Πάντως, οι πιθανότητες για την εξεύρεση 
ικανοποιητικής λύσης στο πλαίσιο του ΟΟΣΑ θα αυξάνονταν αισθητά εάν τα ίδια τα 
κράτη μέλη της Ευρωπαϊκής Ένωσης ενεργούσαν με πιο συντονισμένο τρόπο. Η 
ενίσχυση της οικονομικής ενοποίησης, η ΟΝΕ, και η ύπαρξη κοινοτικών κανόνων για 
τον ανταγωνισμό και τις κρατικές ενισχύσεις δημιουργούν μια επιπλέον ανάγκη 
εξασφάλισης στενότερης συνεργασίας στο εσωτερικό της Ένωσης. 
ΠΑΚΕΤΟ ΜΕΤΡΩΝ ΓΙΑ ΤΗΝ ΑΝΤΙΜΕΤΩΠΙΣΗ ΤΟΥ ΕΠΙΖΗΜΙΟΥ 
ΦΟΡΟΛΟΓΙΚΟΥ ΑΝΤΑΓΩΝΙΣΜΟΥ 
12. Στην άτυπη σύνοδο του Mondorf-les-Bains εξετάστηκε ο καλύτερος τρόπος για 
την αντιμετώπιση της ανάγκης για περαιτέρω πρόοδο και μεγαλύτερο συντονισμό. Στη 
συνέχεια, η Επιτροπή κλήθηκε να υποβάλει ένα πακέτο φορολογικών μέτρων που θα 
καταστήσουν δυνατή την ταυτόχρονη πρόοδο σε αρκετά μέτωπα. Η Επιτροπή 
υποβάλλει τις προτάσεις αυτές λαμβάνοντας πλήρως υπόψη την αρχή της 
επικουρικότητας και εν γνώσει των ειδικών δυσκολιών που υφίστανται στον τομέα της 
φορολογίας λόγω της ανάγκης ομοφωνίας μεταξύ των κρατών μελών. Αυτό σημαίνει 
ότι οποιαδήποτε δέσμη μέτρων προταθεί πρέπει να εξισορροπεί τα διαφορετικά 
συμφέροντα των κρατών μελών, στο μέτρο του δυνατού. Μια τέτοια προσπάθεια όμως 
απαιτεί ένα πνεύμα ευρύτητας και συμβιβασμού. Στηριζόμενη στις συζητήσεις του 
Mondorf-les-Bains και στα αποτελέσματα της συνεδρίασης της ομάδας φορολογικής 
πολιτικής στις 18 Σεπτεμβρίου, η παρούσα ανακοίνωση παραθέτει τις πιθανές 
συνιστώσες ενός τέτοιου πακέτου με βάση το οποίο θα αναζητηθεί η επίτευξη πολιτικής 
συμφωνίας στο τέλος του έτους, όπως αναφέρει η Προεδρία. 
13. Τα πιθανά στοιχεία που θα μπορούσαν να περιληφθούν σε ένα πακέτο μέτρων 
είναι τα εξής: 
• ένας κώδικας δεοντολογίας για τη φορολογία των επιχειρήσεων και παράλληλα 
ανακοίνωση της Επιτροπής για τις κρατικές ενισχύσεις στον φορολογικό τομέα· 
• μέτρα για την εξάλειψη των στρεβλώσεων στη φορολογία τα)ν εισοδημάτανν 
κεφαλαίου· 
• μέτρα για την κατάργηση των παρακρατούμενων στη πηγή φόρων επί των 
διασυνοριακών πληρωμών τόκων και δικαιωμάτων εκμετάλλευσης μεταξύ εταιρειών· 
και 
• άλλα μέτρα για την εξάλειψη σημαντικών στρεβλώσεων στον τομέα της έμμεσης 
φορολογίας. 
Κάθε ένα από τα στοιχεία αυτά περιγράφεται κατωτέρω. 
Κώδικας δεοντολογίας για τη φορολογία των επιχειρήσεων 
14. Ο κώδικας δεοντολογίας για τη φορολογία των επιχειρήσεων αποτελεί βασικό 
στοιχείο του πακέτου. Θα έχει τη μορφή μιας πράξης της οποίας η εφαρμογή δεν πρέπει 
να είναι υποχρεωτική άλλα να δεσμεύει τα κράτη μέλη σε πολιτικό επίπεδο να 
σεβαστούν τις αρχές του θεμιτού ανταγωνισμού, και να απέχουν από τη λήψη επιζήμιων 
φορολογικών μέτρων. Ο κώδικας θα συμπεριλάβει μια διαδικασία αναθεώρησης και 
ελέγχου, και θα μπορεί να υποστεί περαιτέρω βελτίωση και τελειοποίηση βάσει της 
εμπειρίας που πρόκειται να αποκτήσει. Θα βοηθήσει επίσης στην αξιολόγηση της 
ανάγκης θέσπισης και άλλων μέσων στον τομέα της φορολογίας των επιχειρήσεων. 
15. Μετά τις συζητήσεις κατά την άτυπη σύνοδο του Mondorf-les-Bains, όπου 
σημειώθηκε η σημαντική πρόοδος που έχει επιτευχθεί στον εν λόγω τομέα, η Προεδρία 
κάλεσε στην Επιτροπή να υποβάλει στο Συμβούλιο ένα κείμενο για τον κώδικα 
δεοντολογίας. Το σχέδιο του κώδικα που επισυνάπτεται ως παράρτημα στο παρόν 
έγγραφο αποτελεί προϊόν εντατικών και εποικοδομητικών εργασιών της ομάδας 
φορολογικής πολιτικής κατά τη διάρκεια των τεσσάρων συνεδριάσεων που είχε το 
τρέχον έτος, και πιο πρόσφατα στις 18 Σεπτεμβρίου. Μολονότι το κείμενο αυτό 
αποδίδεται στην Επιτροπή, η τελευταία αναγνωρίζει την μεγάλη συμβολή των 
συλλογικών προσπαθειών των κρατών μελών στο πλαίσιο της εν λόγω ομάδας. 
16. Υπάρχει μεγάλη υποστήριξη στην προσέγγιση που πρότεινε η Επιτροπή και στον 
κώδικα ο οποίος θα πρέπει να έχει τη μορφή μιας μη νομικά δεσμευτικής πράξης. 
Ωστόσο, εάν ο κώδικας αυτός πρόκειται να εκπληρώσει το ρόλο του για την 
αποτελεσματική αντιμετώπιση του επιζήμιου φορολογικού ανταγωνισμού, θα πρέπει να 
υπάρξει ισχυρή πολιτική δέσμευση από τα κράτη μέλη. Η δέσμευση αυτή μπορεί να γίνει 
με ψήφισμα του Συμβουλίου με το οποίο θα εγκρίνεται ο κώδικας που υποβάλλει η 
Επιτροπή. Για να υπάρξει συμφωνία στο θέμα αυτό κατά τη σύνοδο του Συμβουλίου 
ECOFIN το Δεκέμβριο, η Επιτροπή καλεί τους αρμόδιους υπουργούς να δώσουν σαφείς 
προσανατολισμούς κατά τη σύνοδο της 13ης Οκτωβρίου· τα τεχνικά θέματα, εφόσον 
είναι αναγκαίο, μπορεί να τα αναλάβει η Επιτροπή με τις κατάλληλες επαφές με τα 
κράτη μέλη στο διάστημα που μεσολαβεί μέχρι τη σύνοδο του Δεκεμβρίου. 
17. Απέναντι στη δέσμευση πολιτικής συμφωνίας των κρατών μελών σχετικά με τον 
κώδικα, πολλά από τα κράτη μέλη πίεσαν την Επιτροπή να επανεξετάσει την πολιτική 
της στον τομέα των κρατικών ενισχύσεων φορολογικού χαρακτήρα και να 
χρησιμοποιήσει στο έπακρο τις εξουσίες που έχει με βάση τους κανόνες της Συνθήκης, 
για την καταπολέμηση του επιζήμιου φορολογικού ανταγωνισμού. Όπως αναφέρεται 
στο σχέδιο δράσης για την ενιαία αγορά, η Επιτροπή θα εξακολουθήσει να εφαρμόζει 
κατά γράμμα τους κανόνες για τις κρατικές ενισχύσεις, συμπεριλαμβανομένων των 
ενισχύσεων στον φορολογικό τομέα. Στον εν λόγω τομέα, με βάση το κοινό συμφέρον, 
θα λάβει υπόψη τις αρνητικές επιπτώσεις των ενισχύσεων όπως προέκυψαν από τις 
εργασίες της ομάδας φορολογικής πολιτικής. Σύμφωνα με τη Συνθήκη, η Επιτροπή σε 
συνεργασία με τα κράτη μέλη, θα επανεξετάσει τις προηγούμενες αποφάσεις της και 
μπορεί, εφόσον είναι αναγκαίο, να προτείνει τα κράτη μέλη να τροποποιήσουν ή να 
καταργήσουν ενισχύσεις εφόσον απαιτείται στο πλαίσιο της ανάπτυξης ή ορθής 
λειτουργίας της Ενιαίας Αγοράς. Επιπλέον, η Επιτροπή θα ανταποκριθεί θετικά και θα 
αναλάβει και η ίδια τη δέσμευση την οποία πρόκειται να αναλάβουν τα κράτη μέλη στο 
θέμα του κώδικα δεοντολογίας, ιδιαίτερα δε με τη χωριστή και με δική της πρωτοβουλία 
υποβολή ανακοίνωσης όπου διασαφηνίζεται και βελτιώνεται η πολιτική της σχετικά με 
την εφαρμογή των κανόνων για τις κρατικές ενισχύσεις στα φορολογικά μέτρα, βάσει 
της εξέλιξης της ενιαίας αγοράς. Με τον τρόπο αυτό, η Επιτροπή σκοπεύει να 
καταστήσει όσο το δυνατόν περισσότερο διαφανή την πολιτικής της, εξασφαλίζοντας τη 
δυνατότητα πρόβλεψης των πολιτικών της και την εγγύηση της ισότιμης μεταχείρισης. 
Φορολογία των εισοδημάτων κεφαλαίου 
18. Τα εισοδήματα κεφαλαίου αποτελούν τη φορολογική βάση με την υψηλότερη 
κινητικότητα. Η ανάληψη ενεργειών σε κοινοτικό επίπεδο είναι αναγκαία για να 
αντιμετωπισθούν τόσο οι σημερινές όσο και οι δυνητικές στρεβλώσεις στην ενιαία 
αγορά και για να αποφευχθούν σημαντικές απώλειες φορολογικών εσόδων. Το 
Συμβούλιο αναγνώρισε την ύπαρξη των κινδύνων αυτών το 1988, κατά τη συζήτηση της 
οδηγίας για την απελευθέρωση των κινήσεων κεφαλαίων, που κατέληξε στην πρόταση 
της Επιτροπής το 1989 για τη φορολογία των εισοδημάτων της ατομικής αποταμίευσης. 
Η καθιέρωση του Ευρώ θα εξαλείψει σύντομα ένα από τα εναπομένοντα τελευταία 
εμπόδια στην πραγματοποίηση διασυνοριακών επενδύσεων, με αποτέλεσμα να καταστεί 
εντονότερη η ανάγκη λήψης μέτρων. 
19. Υπάρχει ευρεία συναίνεση από όλες τις πλευρές σχετικά με την ανάγκη λήψης 
νέων μέτρων όσον αφορά τη φορολογία των αποταμιεύσεων. Ωστόσο, η 
πραγματοποίηση προόδου στον δύσκολο και ευαίσθητο αυτό τομέα θα απαιτήσει την 
ύπαρξη πνεύματος συμβιβασμού. Η Επιτροπή ως εκ τούτου προτείνει μια εθελοντική 
προσέγγιση. Σαν πρώτο βήμα, καλεί τα κράτη μέλη να αναλάβουν πολιτική δέσμευση 
στο συμβούλιο ECOFIN του Δεκεμβρίου με βάση ορισμένες ουσιαστικής σημασίας 
αποδεκτές αρχές, σε συνδυασμό με την έναρξη, το γρηγορότερο δυνατό, 
εποικοδομητικών συζητήσεων σχετικά με την υποβολή πρότασης η οποία θα βασίζεται 
στις αρχές αυτές. Η Επιτροπή από την πλευρά της αναλαμβάνει να υποβάλει εγκαίρως 
μια τέτοια πρόταση. Οι αρχές επί των οποίων θα κληθούν να δεσμευθούν τα κράτη μέλη 
είναι δυνατόν να βασίζονται στις ακόλουθες διαπιστώσεις: 
Ι. Είναι αναγκαία η εξεύρεση κοινής λύσης για την αποφυγή ανεπιθύμητων 
στρεβλώσεων. Στην παρούσα φάση είναι προτιμότερη μια λύση με τη μορφή 
οδηγίας, που μπορεί να οδηγήσει στη μη φορολόγηση. 
II. Η λύση αυτή πρέπει να περιορίζεται στους τόκους οι οποίοι καταβάλλονται σε 
κάποιο κράτος μέλος σε φυσικά πρόσωπα τα οποία δεν διαμένουν για 
φορολογικούς σκοπούς στο εν λόγω κράτος πλην όμως είναι κάτοικοι άλλου 
κράτους μέλους. 
III. Σαν πρώτο βήμα, τα κράτη μέλη πρέπει να δεχθούν το λεγόμενο «υπόδειγμα 
συνύπαρξης» για να εξασφαλιστεί τουλάχιστον κάποιος βαθμός πραγματικής 
φορολόγησης των εισοδημάτων των αποταμιεύσεων μη κατοίκων στο εσωτερικό 
της Κοινότητας. Κάθε κράτος μέλος θα πρέπει είτε να παρακρατεί ένα ελάχιστο 
φόρο είτε να παρέχει πληροφορίες για τα εισοδήματα από αποταμιεύσεις σε άλλα 
κράτη μέλη. (Κάτι τέτοιο, ωστόσο, δεν πρέπει να εμποδίζει τα κράτη μέλη από την 
εφαρμογή και των δύο συστημάτων). 
IV. Όλες οι ρυθμίσεις πρέπει να λαμβάνοι>ν υπόψη την ανάγκη διατήρησης της 
ανταγωνιστικότητας των ευρωπαϊκών κεφαλαιαγορών σε σχέση με την υπόλοιπη 
παγκόσμια αγορά. Η Κοινότητα πρέπει επίσης να προωθήσει τη διάδοση της 
λύσης που πρόκειται να γίνει δεκτή πέρα από τα σύνορα της. 
V. Η παρακράτηση φόρου στις πληρωμές τόκων που γίνονται σε κατοίκους άλλου 
κράτους μέλους πρέπει, καταρχήν, να εισπράττεται από τον οργανισμό πληρωμής. 
Μολονότι ίσως χρειαστεί κάποια βελτίωση της αρχής αυτής, ο εν λόγω κανόνας 
θα διευκολύνει τον εντοπισμό των δικαιούχων. Οι ρυθμίσεις σχετικά με τον 
έλεγχο της φορολογικής κατοικίας των δικαιούχων δεν πρέπει να είναι 
υπερβολικά επαχθής, και πάλι στο πλαίσιο της διατήρησης της 
ανταγωνιστικότητας σε παγκόσμια κλίμακα. 
7 
VI. Σε περίπτωση που κάποιο κράτος μέλος δεν χρησιμοποιήσει τη δυνατότητα 
ανταλλαγής πληροφοριών, πρέπει να εφαρμόσει τουλάχιστον ένα κατώτατο 
συντελεστή φόρου παρακράτησης στην πηγή. Ο κατώτατος αυτός συντελεστής 
πρέπει να καθοριστεί σε ένα τέτοιο επίπεδο που να εξασφαλίζει μια επαρκώς 
αποδεκτή φορολόγηση των διασυνοριακών αποταμιεύσεων. 
Τόκοι και δικαιώματα εκμετάλλευσης 
20. Όπως αναφέρεται στο πρόγραμμα δράσης για την ενιαία αγορά, οι 
παρακρατούμενοι φόροι στην πηγή για τις πληρωμές τόκων και δικαιωμάτων μεταξύ 
εταιρειών δημιουργούν δυσχέρειες στους οικονομικούς φορείς που ασκούν 
διασυνοριακές δραστηριότητες. Μπορούν να συνεπάγονται χρονοβόρες διαδικασίες, να 
οδηγούν σε απώλειες ταμειακών ροών, και ορισμένες φορές σε διπλή φορολόγηση. Για 
το λόγο αυτό, πρέπει να δοθεί προτεραιότητα στην εξάλειψη τους. Υπό το φως των 
συζητήσεων κατά την άτυπη σύνοδο του Mondorf-les-Bains και στο πλαίσιο της ομάδας 
φορολογικής πολιτικής, η Επιτροπή θεωρεί ότι η εξάλειψη των φόρων παρακράτησης 
στην πηγή για τις πληρωμές τόκων και δικαιωμάτων εκμετάλλευσης μεταξύ εταιρειών 
πρέπει να συμπεριληφθεί στο πακέτο των φορολογικών μέτρων. Στο πλαίσιο των 
μέτρων αυτών, τα κράτη μέλη μπορούν να αναλάβουν μια πολιτική δέσμευση για την 
ταχεία έγκριση οδηγίας, για την οποία η Επιτροπή θα υποβάλει νέα πρόταση. 
Στοιχεία έμμεσης φορολογίας 
21. Η Επιτροπή αναγνωρίζει ότι ορισμένα κράτη μέλη δεν είναι πλήρως πεπεισμένα 
για το κατά πόσον είναι χρήσιμο να συμπεριληφθούν μέτρα για την έμμεση φορολογία 
στο υπό εξέταση πακέτο. Ωστόσο, άλλα κράτη μέλη τόνισαν εξίσου την ανάγκη 
παράλληλης δράσης σε τομείς έμμεσης φορολογίας, σε μια προσπάθεια ισόρροπης 
προσέγγισης για την επίλυση των φορολογικών προβλημάτων στην Ευρωπαϊκή Ένωση. 
Ο επιζήμιος φορολογικός ανταγωνισμός μεταξύ των κρατών μελών στον τομέα του 
ΦΠΑ είναι δυνατός στο βαθμό που οι αποκλίσεις κατά την εφαρμογή του σημερινού 
διεθνικού συστήματος ΦΠΑ έχουν επίπτωση στις διασυνοριακές οικονομικές 
δραστηριότητες ή στις δραστηριότητες σε κάποιο γειτονικό κράτος μέλος. Οι 
συναλλασσόμενοι μπορούν να εκμεταλλευθούν τις αποκλίσεις αυτές με τη 
χρησιμοποίηση κατάλληλων φοροτεχνικών μεθόδων. Οι μεγάλες διαφορές μεταξύ των 
κρατών μελών στη φορολογική μεταχείριση των ενεργειακών προϊόντων δημιουργούν 
και αυτές φορολογικές στρεβλώσεις και περιορίζουν την ελευθερία των κρατών μελών 
όσον αφορά τη λήψη μέτρων φορολογικής πολιτικής. Η Επιτροπή υποβάλλει προς 
εξέταση τις ακόλουθες προτάσεις, αρχικά επειδή από μόνες τους θα συμβάλουν στην 
εξάλειψη των φορολογικών στρεβλώσεων και κατά δεύτερο λόγο επειδή μπορούν να 
οδηγήσουν στην εξισορρόπηση του πακέτου των φορολογικών μέτρων. Συγχρόνως, η 
Επιτροπή υιοθετεί μια ευέλικτη στάση απέναντι στα μέτρα αυτά και αφήνει στο 
Συμβούλιο τη φροντίδα να αποφασίσει κατά πόσο η ευρεία αυτή προσέγγιση αποτελεί 
χρήσιμη μέθοδο για την επίτευξη ενός συμβιβασμού. Εφόσον το Συμβούλιο συμφωνεί, 
μπορούν να θεσπισθούν αρχές προς συζήτηση κατά την επόμενη συνεδρίαση της ομάδας 
φορολογικής πολιτικής, με σκοπό την ανάληψη πολιτικής δέσμευσης μέχρι το τέλος του 
έτους. 
Ι. Επιτροπή ΦΠΑ. Η Επιτροπή προτείνει να περιληφθεί στο πακέτο μέτρων η ήδη 
προταθείσα τροποποίηση του καθεστώτος της επιτροπής ΦΠΑ με σκοπό τη 
μετατροπή της σε επιτροπή κανονιστικών ρυθμίσεων που θα επικουρεί την 
Επιτροπή στη θέσπιση μέτρων εφαρμογής της έκτης οδηγίας ΦΠΑ, εφόσον με τη 
νέα αυτή διαδικασία θα αντιμετωπίζονται καταστάσεις διπλής φορολόγησης ή μη 
φορολόγησης. 
II. Φορολογία του χρυσού που προορίζεται για επενδυτικούς σκοπούς. Μια λύση στο 
πρόβλημα των στρεβλώσεων στο εμπόριο χρυσού στην Κοινότητα, που 
προκαλείται από τη μεγάλη απόκλιση στη φορολογική μεταχείριση ΦΠΑ των 
συναλλαγών σε χρυσό, μπορεί να βρεθεί με τη χορήγηση απαλλαγής από το ΦΠΑ 
των πράξεων σε χρυσό για επενδυτικούς σκοπούς και τη φορολόγηση των άλλων 
συναλλαγών σε χρυσό, ιδιαίτερα εκείνου που χρησιμοποιείται για βιομηχανικούς 
σκοπούς. 
III. Μεταφορές επιβατών. Ο εν λόγω τομέας αναφέρθηκε ότι απασχολεί ορισμένα 
κράτη μέλη. 
IV. Φορολόγηση ενεργειακών προϊόντων. Η επίτευξη μιας πολιτικής συμφωνίας 
μεταξύ των κρατών μελών θα επιτρέψει την εφαρμογή στοιχείων του υφιστάμενου 
σχεδίου οδηγίας (COM (97) 30 τελικό). Κάτι τέτοιο μπορεί να σημαίνει συμφωνία 
για την αναθεώρηση των υφιστάμενων ελάχιστων επιπέδων φορολόγησης των 
πετρελαιοειδών, και την καθιέρωση ελάχιστων επιπέδων φορολόγησης 
ενεργειακών προϊόντων εκτός των πετρελαιοειδών. Μπορεί επίσης να 
συμπεριλάβει παρεκκλίσεις που προβλέπονται στο σχέδιο οδηγίας, για 
παράδειγμα όσον αφορά το φυσικό αέριο στην περίπτωση των αναδυόμενων 
αγορών. 
V. FISCALIS. Η Επιτροπή προτείνει την επίτευξη συμφωνίας για την εφαρμογή του 
προγράμματος FISCALIS για τη συνεργασία μεταξύ των κρατών μελών στο 
πλαίσιο της καταπολέμησης της απάτης στον τομέα της έμμεσης φορολογίας. 
ΚΑΤΕΥΘΥΝΣΕΙΣ ΚΑΙ ΣΥΜΠΕΡΑΣΜΑΤΑ 
22. Υπάρχει σαφώς πιεστική ανάγκη πραγματοποίησης προόδου στον τομέα της 
φορολογίας και επίτευξης ενός αποτελεσματικότερου συντονισμού των φορολογικών 
πολιτικών, τόσο στο πλαίσιο της ανάπτυξης της ενιαίας αγοράς όσο και της ανάγκης 
μείωσης του επιπέδου ανεργίας στο εσωτερικό της Κοινότητας. Η αντιμετώπιση του 
επιζήμιου φορολογικού ανταγωνισμού, ο οποίος απειλεί να μειώσει τα έσοδα και να 
στρεβλώσει τις φορολογικές διαρθρώσεις, πρέπει να αποτελέσει κεντρικό στοιχείο της 
διαδικασίας αυτής. Στο πλαίσιο αυτό, και όπως ζητήθηκε από την Προεδρία του 
Συμβουλίου, υποβάλλεται ένας κώδικας δεοντολογίας, μαζί με άλλα στοιχεία που θα 
αποτελέσουν ένα πακέτο φορολογικών μέτρων, για τη διευκόλυνση επίτευξης μιας 
πολιτικής συμφωνίας στη σύνοδο του Συμβουλίου ECOFIN την 1 Δεκεμβρίου. Η 
Επιτροπή πιστεύει ότι μια τέτοια πολιτική συμφωνία αποτελεί ουσιαστικό βήμα για την 
ενίσχυση της διαδικασίας συντονισμού. 
23. Κατά συνέπεια, οι υπουργοί οικονομικών καλούνται: 
• να επιβεβαιώσουν το πεδίο εφαρμογής του πακέτου φορολογικών μέτρων για την 
αντιμετώπιση του επιβλαβούς φορολογικού ανταγωνισμού, που πρέπει να 
αποτελέσει αντικείμενο πολιτικής συμφωνίας πριν από το τέλος του έτους· 
• να επικυρώσουν το σχέδιο κώδικα δεοντολογίας που επισυνάπτεται στο παρόν 
έγγραφο, ούτως ώστε να εγκριθεί τον Δεκέμβριο 1997· 
• να γνωστοποιήσουν τις απόψεις τους σχετικά με τις αρχές που ανακοινώθηκαν για 
την εξεύρεση μιας αποδεκτής λύσης στο πρόβλημα της φορολόγησης των 
αποταμιεύσεων· και 
• να ζητήσουν από τους προσωπικούς αντιπροσώπους τους στην ομάδα φορολογικής 
πολιτικής να συνεχίσουν τις εργασίες τους με εποικοδομητικό τρόπο για να μπορέσει 
η Επιτροπή να αναπτύξει όλα τα στοιχεία του πακέτου των φορολογικών μέτρων 
που θα υποβληθεί στο συμβούλιο ECOFIN τον Δεκέμβριο για πολιτική συμφωνία. 
10 
ΠΑΡΑΡΤΗΜΑ 
ΣΧΕΔΙΟ ΚΩΔΙΚΑ ΔΕΟΝΤΟΑΟΓΙΑΣ ΓΙΑ ΤΗ ΦΟΡΟΛΟΓΙΑ ΤΩΝ ΕΠΙΧΕΙΡΗΣΕΩΝ 
Πολιτική δέσμευση 
Α. Το Συμβούλιο, μολονότι αναγνωρίζει τα θετικά στοιχεία του θεμιτού 
ανταγωνισμού και την ανάγκη διατήρησης της παγκόσμιας ανταγωνιστικότητας, 
διαπιστώνει ότι ο ανεξέλεγκτος φορολογικός ανταγωνισμός για τις οικονομικές 
δραστηριότητες οι οποίες παρουσιάζουν κινητικότητα απειλεί όλο και 
περισσότερο με την πρόκληση οικονομικών στρεβλώσεων και τη διάβρωση των 
φορολογικών βάσεων στο εσωτερικό της Κοινότητας. Εκφράζει τους φόβους του 
στον τομέα αυτό, ιδιαίτερα σε σχέση με τα μέτρα που παρέχουν ενισχύσεις 
λειτουργίας σε χρηματοοικονομικές επιχειρήσεις και υπηρεσίες σε διεθνή 
κλίμακα. Το Συμβούλιο καταδικάζει τη χρήση φορολογικών μέτρων που 
βλάπτουν το κοινοτικό συμφέρον, συμπεριλαμβανομένης της αποτελεσματικής 
λειτουργίας της ενιαίας αγοράς, και ενθαρρύνει συνεχώς τα κράτη μέλη να μην 
εισάγουν ούτε να διατηρούν τέτοιου είδους μέτρα. 
Β. Προς το σκοπό αυτό, ζητά από τα κράτη μέλη να θεσπίσουν και να εφαρμόσουν 
τις ακόλουθες αρχές και κανόνες συμπεριφοράς. Οι κανόνες αυτοί, που σέβονται 
πλήρως την αρχή της επικουρικότητας, δεν θίγουν κατά κανένα τρόπο την 
εφαρμογή του κοινοτικού δικαίου. Καθορίζουν φορολογικά μέτρα τα οποία 
είναι δυνητικά επιζήμια και παρέχουν ένα πλαίσιο, εντός του οποίου τα κράτη 
μέλη μπορούν να δεσμευθούν να ακολουθήσουν τις αρχές του θεμιτού 
ανταγωνισμού. 
Πεδίο εφαρμογής 
Γ. Ο παρών κώδικας καλύπτει εκείνα τα μέτρα φορολογίας των επιχειρήσεων τα 
οποία επηρεάζουν, ή μπορούν να επηρεάσουν, την εγκατάσταση των 
επιχειρηματικών δραστηριοτήτων στην Κοινότητα με σημαντικό τρόπο Οι εν 
λόγω επιχειρηματικές δραστηριότητες περιλαμβάνουν όλες τις δραστηριότητες 
που διεξάγονται στο πλαίσιο ενός ομίλου εταιρειών. Καλύπτει επίσης ειδικά 
φορολογικά καθεστώτα για εργαζομένους με παρόμοια επίπτωση στην τελική 
απόφαση εγκατάστασης. Τα φορολογικά μέτρα τα οποία αφορά ο κώδικας 
περιλαμβάνουν νομοθετικές διατάξεις, κανονισμούς και διοικητικές πρακτικές. 
Δ. Στο εσωτερικό του πεδίου αυτού εφαρμογής, το Συμβούλιο εντοπίζει ορισμένα 
είδη φορολογικών μέτρων ως δυνητικά επιζήμια. Αυτά έχουν ένα ή περισσότερα 
από τα χαρακτηριστικά που περιγράφονται στην παράγραφο Ε κατωτέρω. 
Μολονότι κάθε μέτρο το οποίο αναφέρεται στην εν λόγω παράγραφο δεν είναι 
αναγκαστικά επιζήμιο, πρέπει ωστόσο να ληφθούν υπόψη όλα τα 
χαρακτηριστικά αυτά. 
11 
Ε. Το Συμβούλιο θεωρεί ως δυνητικά επιζήμια τα φορολογικά εκείνα μέτρα τα 
οποία καθιερώνουν ένα σημαντικά χαμηλότερο πραγματικό επίπεδο 
φορολογίας, συμπεριλαμβανομένης της φορολογίας με μηδενικό συντελεστή, σε 
σχέση με τα επίπεδα που ισχύουν γενικά στην υπό εξέταση χώρα. Τέτοιου είδους 
καθεστώτα είναι δυνατόν να λειτουργούν στο πλαίσιο του ονομαστικού 
φορολογικού συντελεστή, της φορολογικής βάσης ή με οποιοδήποτε άλλο τρόπο. 
Τα εν λόγω μέτρα πρέπει περαιτέρω να αξιολογηθούν σε συνάρτηση με το κατά 
πόσο: 
(ΐ) παρέχονται ιδιαίτερα πλεονεκτήματα σε μη κατοίκους της υπό εξέτασης 
χώρας· ή παρέχονται μόνο σε σχέση με συναλλαγές που διενεργούνται με μη 
κατοίκους· 
(ii) τα οφέλη αυτά απομονώνονται από την υπόλοιπη εγχώρια οικονομία κατά 
τρόπο που να μην έχουν καμία επίπτωση στην εθνική φορολογική βάση· 
(iii) τα οφέλη αυτά είναι διαθέσιμα ακόμη και χωρίς να υπάρχει οποιαδήποτε 
πραγματική οικονομική δραστηριότητα· 
(iv) οι κανόνες υπολογισμού των κερδών σε σχέση με δραστηριότητες στο 
πλαίσιο πολυεθνικού ομίλου εταιρειών αποκλίνουν από τους διεθνώς 
αποδεκτούς κανόνες, κυρίως εκείνους που έχουν συμφωνηθεί από τον ΟΟΣΑ· 
(ν) τα μέτρα δεν έχουν διαφάνεια, κυρίως όταν οι φορολογικές διευκολύνσεις 
απορρέουν από την εφαρμογή λιγότερο αυστηρών κανόνων σε επίπεδο 
διοικητικών αρχών, χωρίς αυτή η πρακτική αυτή να καθίσταται γνωστή. 
Παροχή και αξιολόγηση των πληροφοριών 
ΣΤ. Σύμφωνα με τις αρχές της διαφάνειας και της ελεύθερης πρόσβασης, τα κράτη 
μέλη θα ενημερώνονται μεταξύ τους σχετικά με τα υπάρχοντα και προτεινόμενα 
φορολογικά μέτρα τα οποία εμπίπτουν στο πεδίο εφαρμογής του κώδικα, όπως 
περιγράφεται στις παραγράφους Γ-Ε ανωτέρω. Επιπλέον, κράτη μέλη μπορούν 
να ζητούν πληροφορίες από άλλα κράτη μέλη για οποιαδήποτε φορολογικά 
μέτρα τα οποία μπορούν δυνητικά να υπαχθούν στο πεδίο εφαρμογής των 
παραγράφων αυτών. Το Συμβούλιο ζητεί από την Επιτροπή, προς την οποία τα 
κράτη μέλη θα κοινοποιούν επίσης τις πληροφορίες αυτές, να συντονίσει τις 
ανταλλαγές μεταξύ των κρατών μελών. 
Ζ. Τα κράτη μέλη, επιπλέον, θα έχουν τη δυνατότητα να συζητούν και να 
σχολιάζουν τα φορολογικά μέτρα άλλων κρατών μελών στο πλαίσιο μιας 
ομάδας παρακολούθησης, που θα είναι, ανοικτή σε όλα τα κράτη μέλη. Η 
παρακολούθηση αυτή θα επιτρέψει την εξέταση των επιπτώσεων των εν λόγω 
μέτρων στο εσωτερικό της Κοινότητας. Μια τέτοια διαδικασία, που πρέπει να 
λάβει υπόψη της τους παράγοντες που προσδιορίστηκαν στην παράγραφο Ε 
ανωτέρω, θα διευκολύνει τα κράτη μέλη στην καλύτερη αξιολόγηση του κατά 
πόσο συγκεκριμένα φορολογικά μέτρα είναι επιζήμια. Το Συμβούλιο ζητεί από 
την Επιτροπή να προετοιμάζει τις συνεδριάσεις της ομάδας παρακολούθησης, 
που θα πραγματοποιούνται ανάλογα με τις εμφανιζόμενες ανάγκες, και να 
επιβλέπει τη διαδικασία ανταλλαγής πληροφοριών και αξιολόγησης. Η εν λόγω 
ομάδα θα υποβάλλει στο Συμβούλιο προς εξέταση και, εφόσον θεωρηθεί 
χρήσιμο, για δημοσίευση, μια έκθεση αξιολόγησης κάθε μέτρου. 
Η. Το Συμβούλιο τονίζει την ανάγκη προσεκτικής εξέτασης και εκτίμησης των 
επιπτώσεων που μπορεί να έχουν τα φορολογικά μέτρα σε άλλα κράτη μέλη και, 
στο βαθμό που χρησιμοποιούνται για τη στήριξη της οικονομικής ανάπτυξης 
συγκεκριμένων τομέων, να μελετάται η αποτελεσματικότητα των μέτρων για την 
επίτευξη των επιδιωκόμενων στόχων. 
12 
Αποφυγή λήψης επιζήμιων μέτρων 
Θ. Τα κράτη μέλη πρέπει να τηρούν τις αρχές που αναφέρθηκαν ανωτέρω κατά τον 
καθορισμό της πολιτικής τους και να λαμβάνουν κατάλληλα υπόψη τα 
συμπεράσματα από τη διαδικασία αξιολόγησης, στο πλαίσιο της εξέτασης του 
επιζήμιου χαρακτήρα ορισμένων νέων φορολογικών μέτρων ή πρακτικών. Κατά 
συνέπεια, το Συμβούλιο καλεί τα κράτη μέλη, στο πλαίσιο του κώδικα 
δεοντολογίας, να μη εισάγουν νέα φορολογικά μέτρα τα οποία είναι επιζήμια για 
το κοινοτικό συμφέρον, και κυρίως για τη σωστή λειτουργία της ενιαίας αγοράς. 
Αναθεώρηση 
Τα κράτη μέλη επανεξετάζουν επίσης τις υφιστάμενες νομοθετικές τους 
διατάξεις και ισχύουσες πρακτικές βάσει των αρχών που καθορίστηκαν ανωτέρω 
και της διαδικασίας παρακολούθησης. Το Συμβούλιο καλεί τα κράτη να 
τροποποιούν τις εν λόγω διατάξεις και πρακτικές, εφόσον είναι αναγκαίο, για 
την εξάλειψη οποιωνδήποτε επιζήμιων μέτρων μέσα σε [μια σαφώς καθορισμένη 
προθεσμία η οποία όμως λαμβάνει υπόψη και τις θεμιτές προσδοκίες των 
οικονομικών φορέων]. 
Καταπολέμηση της φοροαποφυγής και φοροδιαφυγής 
Κ. Το Συμβούλιο τονίζει τη δέσμευση του να συνεργαστεί πλήρως στην 
καταπολέμηση της φοροδιαφυγής και φοροαποφυγής κυρίως στο πλαίσιο της 
παροχής πληροφοριών σε άλλα κράτη μέλη σύμφωνα με την εθνική νομοθεσία. 
Λ. Το Συμβούλιο παρατηρεί ότι οι διατάξεις για την αποφυγή των καταχρήσεων ή 
τα αντίμετρα που περιλαμβάνονται στις φορολογικές νομοθεσίες και στις 
συμβάσεις για την αποφυγή διπλής φορολόγησης παίζουν ουσιαστικό ρόλο στην 
αντιμετώπιση της οροροδιαφυγής και φοροαποφυγής. Τα κράτη μέλη πρέπει να 
εξακολουθήσουν να εφαρμόζουν τα μέτρα αυτά σύμφο)να με το κοινοτικό 
δίκαιο. 
Κρατικές ενισχύσεις 
Μ. Το Συμβούλιο σημειώνει ότι ορισμένα, αν και όχι όλα, φορολογικά μέτρα που 
καλύπτονται από τον εν λόγω κώδικα εμπίπτουν στο πεδίο εφαρμογής των 
διατάξεων για τις κρατικές ενισχύσεις στα άρθρα 92-94 της συνθήκης ΕΚ. 
Αναφέρει επίσης ότι η εφαρμογή του κώδικα θα πρέπει στην πράξη να οδηγήσει 
σε μείωση της ανάγκης κοινοτικής παρέμβασης στον φορολογικό τομέα, στο 
πλαίσιο των εν λόγω διατάξεων. Καλεί την Επιτροπή να δώσει τις απαραίτητες 
κατευθύνσεις, με βάση πάντοτε το κοινοτικό δίκαιο, για την εφαρμογή των 
κανόνων περί κρατικών εγγυήσεων στο φορολογικό τομέα και να αναλάβει η 
ίδια την αυστηρή εφαρμογή τους, λαμβάνοντας υπόψη τα αρνητικά 
αποτελέσματα των ενισχύσεων που διαπιστώνονται κατά την εφαρμογή του εν 
λόγω κώδικα. 
13 
Γεωγραφική κάλυψη 
Ν. Οι διατάξεις του παρόντος κώδικα πρέπει να εφαρμόζονται στο εσωτερικό της 
Κοινότητας, με βάση το άρθρο 227 της συνθήκης ΕΚ. Ωστόσο, το Συμβούλιο 
θεωρεί χρήσιμη την όσο το δυνατόν ευρύτερη έγκριση αρχών οι οποίες 
προωθούν το θεμιτό ανταγωνισμό. Προς το σκοπό αυτό, ενθαρρύνει τα κράτη 
μέλη να προωθήσουν την έγκριση τους σε διεθνές επίπεδο και ειδικότερα να 
υποστηρίξουν ενεργά την εφαρμογή τους στα εξαρτώμενα ή συνεργαζόμενα με 
αυτά γεωγραφικά εδάφη. 
Παρακολούθηση 
Για να συμβάλει στην εξασφάλιση της ισόρροπης και αποτελεσματικής 
εφαρμογής του κώδικα, το Συμβούλιο καλεί την Επιτροπή, σύμφωνα με τις 
αρμοδιότητες που παρέχονται στα σημεία ΣΤ-Η ανωτέρω, να της υποβάλλει 
ετήσια έκθεση σχετικά με την εφαρμογή. 
Ρήτρα αναθεώρησης 
Ο. Το Συμβούλιο θα προβεί σε αναθεώρηση των διατάξεων του κώδικα μετά από 
δύο χρόνια εφαρμογής. Την στιγμή εκείνη, θα εξετάσει κατά πόσον πρέπει οι 
διατάξεις της §Ε να συμπεριλάβουν κάποιο γενικό καθεστώς φορολογίας 
επιχειρήσεων ενός συγκεκριμένου κράτους μέλους σε περίπτωση που το επίπεδο 
φορολογίας είναι σημαντικά χαμηλότερο από τον κοινοτικό μέσο όρο. 
14 
ISSN 0254-1483 
COM(97) 495 τελικό 
ΕΓΓΡΑΦΑ 
GR 09 08 01 
Αριθ. καταλόγου : CB-CO-97-513-GR-C 
ISBN 92-78-25637-4 
Υπηρεσία Επισήμων Εκδόσεων των Ευρωπαϊκών Κοινοτήτων 
L-2985 Λουξεμβούργο